b"\n_START_ARTICLE_\nBarnaul\n_START_SECTION_\nHistorie\n_START_PARAGRAPH_\nBarnaul er en af de \xc3\xa6ldste byer i Sibirien. Den blev grundlagt af den velst\xc3\xa5ende Demidov-familie i 1730'erne. Beliggenheden blev valgt p\xc3\xa5 grund af n\xc3\xa6rheden til de mineralrige Altajbjerge og beliggenheden ved en stor flod. Sammen med kobber, der oprindeligt tiltrak Demidoverne, blev der snart ogs\xc3\xa5 fundet betydelige s\xc3\xb8lvreserver. I 1747 blev Demidov-fabrikkerne overtaget af den russiske stat og blev snart det st\xc3\xb8rste s\xc3\xb8lv-center i Rusland._NEWLINE_I 1700- og 1800-tallet blev 90% af alt russisk s\xc3\xb8lv produceret i Altajomr\xc3\xa5det. I Barnaul l\xc3\xa5 det st\xc3\xb8rste s\xc3\xb8lv-smeltev\xc3\xa6rk, og byens befolkning \xc3\xb8gede senere som produktionen ekspanderede. I 1771 fik byen tildelt byrettigheder, og var en af de st\xc3\xb8rste byer i Sibirien p\xc3\xa5 den tid._NEWLINE_Inden 1900-tallet var Barnaul vokset til et betydeligt center for handel og kultur i regionen, specielt efter opf\xc3\xb8relsen af Turkestan \xe2\x80\x93 Sibirien-jernbanen._NEWLINE_Under 2. verdenskrig blev mange industrivirksomheder flyttet fra Ukraine og Ruslands vestlige dele og til Sibirien, deriblandt Barnaul, for at undslippe den tyske invasion. Som en arv fra denne tid har Barnaul endnu i dag en af de st\xc3\xb8rste ammunitionsfabrikker i Rusland.\n_START_SECTION_\n\xc3\x98konomi\n_START_PARAGRAPH_\nBarnaul er et vigtigt industrielt center i Sibirien. Der er over 100 industrivirksomheder i byen, med 120.000 ansatte. Blandt produkterne som produceres er diesel, udstyr og v\xc3\xa6rkt\xc3\xb8j til metalindustri, dampkedler, d\xc3\xa6k, teknisk karbon, borerigger og -maskiner, m\xc3\xb8bler, fodt\xc3\xb8j og slebne diamanter._NEWLINE_Byens vigtigste handelsgade er Lenin-avenuen.\n_START_SECTION_\nTransport\n_START_PARAGRAPH_\nBarnaul er tilknyttet det \xc3\xb8vrige Rusland med flyruter, jernbaner, veje og flodb\xc3\xa5de. Byen ligger omkring 200\xc2\xa0km syd for Novosibirsk, Sibiriens st\xc3\xb8rste og Ruslands tredjest\xc3\xb8rste by. Barnaul er et knudepunkt for jernbanelinjerne fra Novosibirsk til Almaty og Bijsk. Der er ogs\xc3\xa5 hyppige busforbindelser til de n\xc3\xa6rliggende byer Bijsk og Gorno-Altajsk. Det tager omkring fire timer med bil at komme til Altajbjergene i syd. _NEWLINE_Barnaul Lufthavn ligger omkring en time fra bycenteret, og har daglige ruter til Moskva og Sankt Petersborg, og ogs\xc3\xa5 mange mere lokale ruter. Der er ogs\xc3\xa5 ruter til Vladivostok ved Stillehavet._NEWLINE_Alle dele af Barnaul er tilknyttet byens netv\xc3\xa6rk af kollektivtransport, der omfatter busser, trolleybusser og taxier.\n_START_SECTION_\nUddannelse og kultur\n_START_PARAGRAPH_\nBarnaul er kendt som et videnskabeligt center i Sibirien. Byen har fem universiteter, herunder Ivan Polzunov Altaj statslige tekniske universitet, Barnaul statslige p\xc3\xa6dagogiske universitet, Altaj statslige medicinske universitet og Altaj statslige universitet. _NEWLINE_Byen har ogs\xc3\xa5 35 biblioteker, fem teatre og tre museer. Byens lokalhistoriske museum blev grundlagt i 1823 og er et af Sibiriens \xc3\xa6ldste museer, med udstillinger af lokale kunstneres v\xc3\xa6rker, og unike genstande fra Altaj-regionen, blandt andet."